Author: Peter
Last saved by: hanakova
Company: urad

Predkladacia správa

Materiál „Marketingová stratégia Slovenskej agentúry pre cestovný ruch 2011 -2013 sa predkladá na rokovanie vlády Slovenskej republiky na základe Plánu práce vlády Slovenskej republiky na rok 2011. 

Cestovný ruch sa v druhej polovici 20. storočia vyprofiloval na sociálno-hospodársky fenomén moderných čias. S rastom životnej úrovne a rozvojom moderných technológií sa stal neoddeliteľnou súčasťou každodenného života. Vďaka svojmu prierezovému charakteru a multiplikačným vplyvom sa stal silným ekonomickým odvetvím s rastúcim podielom na hrubom domácom produkte (HDP), s efektívnym zvyšovaním trvalej zamestnanosti a rozvojovým impulzom ekonomicky zaostalých regiónov.  

Význam integrovanej podpory cestovného ruchu pre ekonomický rozvoj a jeho zohľadnenie aj v iných politikách zdôrazňuje vo svojich dokumentoch aj Európska únia (článok 195 Zmluvy o fungovaní Európskej únie). Európska komisia v oznámení Európskemu parlamentu a Rade z 30. júna 2010 definuje novú politiku cestovného ruchu ako významnej ekonomickej aktivity s veľmi priaznivým vplyvom na hospodársky rast a zamestnanosť v Európe. 

Z vízie Svetovej organizácie cestovného ruchu (UNWTO) do roku 2020 o ďalšom dynamickom rozvoji cestovného ruchu je možné domnievať sa, že zahraničná návštevnosť, a tým aj devízové a iné príjmy pre štát na Slovensku sa budú rovnako zvyšovať, keďže Slovensko so svojimi prírodnými a kultúrno-historickými danosťami vytvára predpoklady pre dynamický rozvoj cestovného ruchu. Treba však brať do úvahy skutočnosť, že na medzinárodnom trhu cestovného ruchu aktívne pôsobí viac ako sto štátov s porovnateľným potenciálom. Nemožno preto očakávať, že návštevnosť Slovenska bude narastať automaticky. S cieľom udržateľnosti prínosov z tohto odvetvia v silnejúcom konkurenčnom prostredí bude preto nevyhnutné realizovať systematickú, intenzívnu a koordinovanú činnosť všetkých subjektov pôsobiacich na trhu cestovného ruchu Slovenska.

Táto činnosť je definovaná v dokumente „Nová stratégia rozvoja cestovného ruchu na Slovensku do roku 2013“ a obsahuje tak strategické ciele, ako aj nástroje na ich naplnenie. Z dôvodu prierezovosti charakteru tohto odvetvia, cestovný ruch si bude vyžadovať aj systémovú koordináciu činností viacerých rezortov smerujúcich ku komplexnému zvyšovaniu celkovej atraktívnosti a konkurencieschopnosti krajiny. 

Cestovný ruch na Slovensku predstavuje značnú ekonomickú rezervu, ktorú sa doposiaľ efektívne  nepodarilo využiť. Preto aj v záujme štátu by mala byť výrazná snaha o posilnenie postavenia odvetvia cestovného ruchu v národnom hospodárstve. Neoddeliteľnou súčasťou tejto snahy je aj existencia a štátom podporovaná činnosť národnej marketingovej organizácie, ktorou je Slovenská agentúra pre cestovný ruch (SACR). Slovenská agentúra pre cestovný ruch, ktorá patrí do pôsobnosti Ministerstva dopravy, výstavby a regionálneho rozvoja SR, je štátna príspevková organizácia špecializovaná na marketing a štátnu propagáciu cestovného ruchu Slovenskej republiky. Vykonáva marketing cestovného ruchu na celoštátnej úrovni, poskytuje informácie o možnostiach cestovného ruchu na Slovensku, propaguje Slovensko ako cieľovú krajinu cestovného ruchu. SACR prispieva k tvorbe pozitívneho obrazu Slovenska v zahraničí a podporuje tvorbu a predaj produktov cestovného ruchu Slovenskej republiky.
	
	Činnosť SACR je pre potreby marketingu štátu a propagácie cestovného ruchu  nevyhnutná jednak z dôvodu zabezpečovania propagačno-prezentačných aktivít vo vzťahu k udržiavaniu konkurencieschopnosti celonárodného marketingu voči konkurenčným štátom, ale taktiež z hľadiska výšky finančných zdrojov, ako aj personálneho vybavenia, smerovaných hlavne na poskytovanie informácii o produktoch a ponuke cestovného ruchu.
  
	Na základe súčasného stavu cestovného ruchu SACR identifikuje silné a slabé stránky, príležitosti a ohrozenia rozvoja cestovného ruchu na Slovensku. Zároveň SACR v dokumente interpretuje aj výsledky posledných realizovaných marketingových prieskumov vnímania destinácie Slovensko. Na základe týchto skutočností SACR definuje víziu rozvoja cestovného ruchu na Slovensku do roku 2020 a stanovuje si kvalitatívne a kvantitatívne ciele na roky 2011 – 2013. Na základe týchto cieľov následne definuje strategický marketingový koncept, ktorý určuje primárne a sekundárne cieľové trhy. K tým stanovuje cieľové produktové línie, dovolenkové modely, ako aj marketingové a komunikačné nástroje. 

	SACR má ambíciu dosiahnuť stanovené plány systémovým a cieleným prístupom, ako aj profesionálnou činnosťou pri maximálnom využití svojich personálnych a finančných zdrojov, ktorými momentálne disponuje. Dosiahnutie cieľov bude však podmienené aj zainteresovanosťou všetkých subjektov vplývajúcich priamo a nepriamo na výkony v cestovnom ruchu. Nemálo dôležité bude aj systémové vytváranie optimálnych podmienok pre rozvoj príjazdového a domáceho cestovného ruchu vrátane systémového a kontinuálneho zabezpečenia financovania Slovenskej agentúry pre cestovný ruch.  

	Materiál bol predložený na medzirezortné pripomienkové konanie, v rámci ktorého boli uplatnené aj zásadné pripomienky. Materiál sa predkladá na rokovanie vlády Slovenskej republiky bez rozporov. Materiál bol prerokovaný v Hospodárskej a sociálnej rade vlády Slovenskej republiky.